Správa zo zahraničnej pracovnej cesty
1.  Účastníci ZPC
RNDr. Katarína Teplanová, PhD.  – koordinátorka nadnárodného projektu SEE Science, agentka centra vedy 
Mgr. Andrea Putalová  – vedúca NPC VaT,  v rámci SEE Science „agentka centra vedy“
CVTI SR, Národné centrum pre popularizáciu vedy a techniky v spoločnosti (NPC), 
Lamačská cesta 8/A, 811 04 Bratislava

2.  Zahraničná pracovná cesta

Doba trvania	tri dni

Účel cesty		Aktívna účasť 
			1. na workshope Agentov centier vedy projektu SEE Science,
			    (7.-8.3.2012, Viedeň)
			2. na spoločnej benchmarkovej návšteve projektu SEE Science, 
			    (9.3.2012, Ars Electronica, Linz) 

Názov podujatia	Nadnárodný projekt SEE Science: Podpora inovácií budovaním kapacít a siete centier vedy v regióne Juhovýchodnej Európy (SEE/B/0048/1.3/X).

Organizátor 	ScienceCenter Netzwerk, Rakúsko; Landstrasser Hauptstrasse 71/I/309, (partner projektu SEE Science) www.science-center-net.at
  
Účastníci podujatia	Agenti vedy v rámci projektu SEE Science
		 
Miesto konania:		Viedeň, Urania  
		Agias Parskevis Street, Patra 26504
Termín konania: 		7.3. - 9.3.2012
Financovanie cesty:	Výdavky na cestu budú refundované z prostriedkov projektu SEE Science spolufinancovaného z ERDF, v rámci Operačného programu Juhovýchodná Európa. 
4.  Stručný popis jednotlivých častí programu 
„Agent centra vedy“ predstavuje novú strategickú pracovnú pozíciu. Agentom centra vedy je osoba, ktorá pôsobí do vnútra vlastnej inštitúcie, aj k lokálnym partnerom, k verejnosti a k medzinárodnej sieti SEE Science. Agent centra vedy motivuje k tvorbe inovačných aktivít, udržiava si prehľad o inovačných konceptoch, projektoch aj potenciálnych partneroch centra vedy a iniciuje ich realizácie v rámci centra vedy. V rámci projektu SEE Science sa tvorí sieť agentov centier vedy. 
Cieľmi workshopu agentov centier vedy bolo:
-	spoločné pochopenie a uvedomenie si významu konceptov INOVÁCIA a INOVAČNÝ SYSTÉM ako kľúčových pojmov pre operácie a aktivity centier vedy;
-	Podporiť agentov centier vedy v zakladaní lokálnych a regionálnych strategických partnerstiev a sietí;
-	Pomôcť agentom centier vedy realizovať ich funkcie a konkrétne úlohy v rámci projektu (benchmarking, networking a zdieľanie informácií). 
Program 1. dňa workshopu (7.3.2012):  
-	Úvodná tvorivá dielňa „Inovácia naživo“. Úlohou účastníkov bolo v malých skupinkách zhotoviť z reálnych materiálov „lodičky“, ktoré poháňané vetrom (z fónu) dôjdu do čo najďalej / najskôr do cieľa. Táto nezvyčajná úloha mala mnohonásobný význam. 1. Účastníci sa ocitli v úlohe konečných adresátov centra vedy, mohli si uvedomiť hlboký význam podobných aktivít v centre vedy, ich potenciál pre hlbšie poznávanie  - „popularizáciu vedy cez vlastné poznávanie robením“ (fyzikálne úvahy počas konštrukcie,  fyzikálna diskusia nad hotovými modelmi, diskusia k náročnosti konštrukcie, nové  návrhy na základe skúseností od všetkých).  Súčasne, 2.   v realizovanom tvorivom procese konštruovania lodí  (individuálne, v skupinách a spoločne) bolo možné rozpoznať  mnohé črty moderného procesu budovania „vlajkovej lode centier vedy“.
-	Prednáška „Inovácia systému a siete“ (AIT - Austrian Institute of Technology). Vývoj inovačného systému kriticky závisí na vzťahoch medzi všetkými aktérmi (developermi, adoptermi, regulátormi, financmi a i). Trend: Otvorené inovácie založené na kooperácii. Tvorba dynamických sietí centier vedy ako mostov medzi vedou, vzdelaním a spoločnosťou a ich agentov, ktorí operujú v prostredí aktérov (firmy-univerzity a výskum-vzdelávanie; vlády; sprostredkovatelia ai.), pričom rozhodujúcim faktorom pre rozvoj inovácií (rozvoj národných, regionálnych, nadnárodných a i. inovačných systémov) je inštitucionálna štruktúra aktérov a mierou neformálnosť. 
-	Tvorivá dielňa k prednáške „Inovácia systému a siete“. Úlohou účastníkov bolo vytvoriť schematické modely inovačných sietí centra vedy,  v našom prípade CVTI SR  V modeli boli zohľadnení aktéri, prepojenia (typy, intenzita), funkcie. 
-	Inovačné siete a vťahovanie stakeholderov na príklade Otelo (Offenes Technologielabor, Upper Austria) – „prezentácia neformálneho združenia a ich komunitných programov zameraných na realizáciu individuálnych projektov z ľubovoľnej oblasti. Ciele: Ľahký prístup k vede, umeniu, technológiám, hodnotným aktivitám, osobnému uspokojeniu (otvorený priestor pre otvorených a tvorivo mysliacich ľudí), potenciálne významný príspevok k regionálnemu rozvoju. Aktivity, ktoré by sa mohli / mali  rozvíjať aj v rámci siete centier vedy.
Program 2. dňa workshopu (8.3.2012):  
-	Prednáška „Čo je sociálna inovácia?“ (Josef Hochgerner, ZSI - Zentrum für Soziale Innovation). Hlavné myšlienky z prednášky: Inovácie nie sú len ekonomické mechanizmy, alebo technické procesy. Cez inovácie jednotlivci a spoločnosť vyjadrujú svoju tvorivosť, potreby, túžby. Všetky inovácie sú sociálne relevantné, determinované podmienkami. Nemožno prevziať systém, každý systém je potrebné prispôsobiť miestnym podmienkam. Ľudia sa musia učiť. Významné sú: diverzita zdrojov, nová kvalita spoluprác namiesto súťaží. - Máme veľa nevyužitej energie vo forme znalostí. A naliehavé sociálne potreby, zničené životné prostredie.  Otázka: Čo v prípade, keď nemáme čas? – Silnejší než osobnosť je systém a kultúra inovácií! Potrebná je téma, na ktorú nebude systém rezistentný! Tu je aj šanca centier vedy:  Inovované vzťahy partnerstva, príprava ľudí na realizáciu zmeny, poznávanie v centrách vedy.
-	Kolaboratívne budovanie inovačnej siete centier vedy. K úlohám agentov centier vedy v rámci projektu SEE Science: 1. Realizovať benchmarkingové štúdie. 2. Prispieť k zdieľaniu informácií. 3. Vytvoriť strategické partnerstvá s inovačnými partnermi (stakeholders) formou siete na lokálnej, regionálnej a medzinárodnej úrovni (navrhnúť lokálny akčný plán, realizovať návštevy, zúčastniť sa tréningu, navrhnúť spoločný akčný plán pre strategické  nadnárodné partnerstvo. 
-	Tvorivá dielňa zameraná na prípravu spoločnej benchmarkingové návštevy v centre Ars Electronica. Cieľom bolo pripraviť základné body a otázky pre plánované interview, smerujúce k inováciám aktivít, štruktúry a filozofie centier vedy, k rozvoju vzťahov s lokálnymi inovatívnymi partnermi a k tomu, ako centrum vedy podporuje rozvoj inovatívnosti návštevníkov. Vytvorené otázky sa mali testovať v rámci spoločnej návštevy v centre ArsElectronica a na ich základe sa má vytvoriť súbor základných otázok ako nástroj pre ďalšie individuálne benchmarkingové návštevy.
-	Kartová hra „The Science Centre Survey“ na testovanie. Hra bola vyvinutá v rámci SEE Science partnerom z Trenta, obsahom je zameraná na aktivity centra vedy, určená je k internému tréningu pracovníkov centra. (V hre sú karty so zameraním,  cieľovými skupinami, rozpočtom, dobou trvania, miestami realizácie a pod.) Naša skupinka sa rozhodla testovať ako hra vyhovuje práci s brožúrou „Sprievodca centra“.  Náš záver: Hra síce neobsahovala všetky charakteristiky našej aktivity (pôvodný cieľ testovania), ale ukázala sa ako silný nástroj k premýšľaniu nad (netradičnou) aktivitou, jej účelom a možnosťami, hodnotou. 
Program 3. dňa (9.3.2012):  
-	Benchmarkingová návšteva  „múzea budúcnosti“ Ars Electronica. (Išlo o druhú spoločnú návštevu centra vedy v rámci SEE Science projektu.) V rámci návštevy sme absolvovali prehliadku centra vedy s riaditeľom, rozhovor s riaditeľom, rozhovory s vedúcimi jednotlivých expozícií, rozhovor so šéfom „Laboratória budúcnosti“, individuálnu prehliadku. Ars Electronica je unikátnym popularizačným centrom vedy, ktoré sa zameriava na vťahovanie návštevníkov do vybraných hraničných vedeckých a technologických oblastí (laboratória biotechnológie, robotiky, medicínskeho zobrazovania; ICT tvorivá dielňa s 3D tlačiarňou, geo-priestor zameraný na životné prostredie lokálne i globálne  s cieľom provokovať návštevníka k otázkam budúcnosti a zodpovednosti, dopĺňané pravidelne sa meniacimi expozíciamia pod spoločným názvom „ Umelci, tvorcovia, inžinieri“ a dňami pre špeciálnych adresátov. Atrakciou je „Deep Space“ veľkoplošná projekcia 4D. 
Návštevníci si môžu Ars Electronicu užívať idividuálne, alebo v skupinách - prácou v laboratóriách, prehliadkou najzaujímavejších častí s výkladom, ako účastníci diskusii nad témou (služba „infotrainers“). Pre deti sú určené denné programy „cesta za dobrodružstvom“, školy sa objednávajú na „školské programy“. Ako animátori pôsobia v centre aj študenti univerzity. 
Cieľu centra zodpovedá moderný dizajn expozícií, aj budovy. Centru prislúcha vlastné vývojové technologické „laboratórium budúcnosti“, ktoré zamestnáva aj zahraničných odborníkov a nielenže pripravuje vlastné expozície, ale predajom svojich unikátnych produktov zabezpečuje aj značnú  časť financovania centra. 
Určite zaujímavá je tiež história. Ars Electronica bol najskôr Festival filmov založený ešte v roku 1979 (do roku 1986 ako bienale) obsahom zameraný na „horúce“ témy a strategicky  - na jednej strane na budovanie pevného domáceho zázemia (veľké open-air projekty realizované v parku a na hlavnom námestí spájajúce miestny priemysel, kultúru, vedu, umenie - http://90.146.8.18/en/archives/festival_archive/festival_catalogs/festival_artikel.asp?iProjectID=9374), na druhej strane na vybudovanie medzinárodného profilu spoluprácou s renomovanými umelcami, vedcami, odborníkmi, napr. realizáciou významných konferencií.) 
Od roku 1987 pribudla k festivalu dnes vysoko prestížna medzinárodná súťaž Prix Ars Electronica v kategóriách počítačových animovaných filmov, interaktívneho umenia, digitálnej hudby a ďalších. Vlastné Múzeum budúcnosti Ars Electronica bolo založené v r. 1996 spolu s Laboratóriom budúcnosti. K základnej charakteristike patrila interaktívnosť návštevníkov s exponátmi,  od r. 2009, po rozsiahlej prestavbe a dostavbe centra je základnou charakteristikou centra „vťahovanie návštevníkov do obsahu“. Viac na http://www.aec.at .
5.  Odporúčané závery
1.	Pripraviť, realizovať, vyhodnotiť tvorivé dielne pre pracovníkov CVTI SR / NPC  zamerané na inovácie a kooperácie.  
2.	Založiť lokálne strategické partnerstvá s inovatívnymi aktérmi napojené na NPC a sieť SEE Science. Pripraviť strategický a akčný plán. Realizovať program, rozhovory, tvorivé dielne s potenciálnymi partnermi.. 
3.	Pri rozvoji NPC (budovaní štruktúry, zázemia a druhu aktivít slovenského centra vedy pre všetkých) sa inšpirovať vývojom a súčasnosťou Ars Electronica. (Viac, viď. virtuálna prehliadka centra Ars Electronica http://www.aec.at .
6.   Prehľad prinesenej dokumentácie a miesto jej uloženia
Súčasné dokumenty majú interný charakter. Vytvorené boli v súlade s projektom ako podklad k rozvoju partnerstva na budovanie kapacít a siete centier vedy v regióne Juhovýchodnej Európy. 	
7.   Osobitne vyhodnotený očakávaný prínos ZPC
Workshop bol rôznorodý, intenzívny, vysoko inšpiratívny, prínosný. Účastníci získali hlbšie pochopenie významu konceptov inovácia, inovatívny systém, inovatívne centrum vedy, inovatívny partneri centra vedy, inovatívne nástroje pre rozvoj centier vedy, benchmarking, networking, zdieľanie informácií. 

8.    Spôsob zverejnenia výsledkov ZPC, prenos získaných informácií
Správa zo ZPC bude zverejnená na internete MŠVVaŠ SR, ako i na intranete CVTI SR. 
Pracovné dokumenty zo stretnutia koordinátorov projektu SEE Science budú k dispozícii projektovým partnerom, a teda aj pracovníkom CVTI SR ako aj ďalším spolupracujúcim odborníkom, na webovej stránke Virtuálneho centra vedy SEE Science.

Súhlasím so zverejnením správy na internete
Správu vypracovala: RNDr. Katarína Teplanová, PhD. (koordinátorka projektu)

..............................
Dátum: 19. 3. 2012
Správu schválil:  prof. RNDr. Ján Turňa, CSc. (riaditeľ) 	..............................